Publication: Magyar Közlöny
Issue: MK-1998-93 (Year: 1998, Number: 93)
Era: 1990-2004
Section: A jogalkotásról szóló 1987. évi XI. törvény (a továbbiakban: Jat.) bevezetője szerint:
Paragraph Index: 262

2. § (1) bekezdését is módosította, mellőzte annak második fordulatát a független demokratikus jogállamiság jellegéről, „...amelyben a polgári demokrácia és a demokratikus szocializmus értékei egyaránt érvényesülnek”. Az Alkotmány itt említett rendelkezését az 1990. évi XL. törvény 1. §-a módosította. A törvényjavaslat indokolása rámutat arra: „A Javaslat a korábbi rendelkezésekhez képest szűkebb körben, annak lényegét kiemelve határozza meg a köztársasági államforma jellegét. E körben a Javaslat a társadalom által támogatott olyan alapértékek kinyilvánítására törekszik mint a függetlenség, demokrácia és jogállamiság.” A fentiekre figyelemmel az Alkotmánybíróság a továbbiakban azt vizsgálta, hogy az indítvánnyal érintett szövegrész ellentétben áll-e az Alkotmány bevezető részének rendelkezéseivel és a 2. § (1) bekezdésének a jogállamiságot deklaráló rendelkezésével, akadályozhatja-e azt, hogy a jogalkotással szemben támasztott alkotmányos követelmények, a jogrendszer önmagára vonatkozó szabályai maradéktalanul érvényesüljenek. Az Alkotmánybíróság megítélése szerint a jogállamiság feltételeként megfogalmazott racionális rendnek tükröződnie kell a jogállami tevékenység lényegi elemét, a jogalkotást szabályozó törvény bevezető részében is. Megállapítható, hogy a törvényhozó a Jat. preambulumának az indítvánnyal érintett részében olyan célt fogalmazott meg, mely a jogalkotás területén a kizárólagosság igényét szolgálná. Bár az Alkotmányban foglalt alapelvek, alapjogok, tilalmak és más alkotmányi értékek a plurális demokrácia keretében lehetővé teszik szocialista nézetek és politikai koncepciók képviseletét is, kizárják azonban azt, hogy az alkotmányos jogállam jogalkotása „a szocialista társadalmi viszonyok védelmét és fejlesztését, a szocialista demokrácia kiteljesedését”, mint a Jat. megalkotásakor hivatalos állami ideológiaként vallott célkitűzést szolgálja. Ez a célkitűzés ugyanis szemben áll az Alkotmányban biztosított plurális értékrendszerrel. Ezért az Alkotmánybíróság a Jat. preambulumában két ízben szereplő „szocialista” szövegrészt alkotmányellenesnek nyilvánította és megsemmisítette. A jogbiztonság érdekében feltétlenül elkerülendő az olyan helyzet, amelyben a jogalkalmazó arra kényszerül, hogy a jogalkalmazás során ne a jogszabály egészének tartalmát vegye figyelembe. Az Alkotmánybíróság ugyanis a jogbiztonságot úgy értelmezi, mint „amely az államtól és elsősorban a jogalkotótól azt várja el, hogy a jog egésze, egyes részterületei és egyes szabályai is világosak, egyértelműek, hatásukat tekintve kiszámíthatóak legyenek”.

Source: https://magyarkozlony.hu/hivatalos-lapok/56d1aa0820bdd175683bdc0e65b4a082d2764808/dokumentumok/0b338b2ff9e8ee0bd9b01f8ad7bf9345b036a544/letoltes